AQSh "WikiLeaks" asoschisi Julian Assanjni sudga tortadimi?
Avstraliyalik Julian Assanj ustidan tergov ishi 2010-yilda boshlangan. O'shanda "WikiLeaks" Amerika hukumatiga tegishli minglab maxfiy hujjatlarni ommaga fosh etgan.
Markaziy Razvedka Agentligi rahbari Mayk Pompeo deydiki, Assanj AQShga nisbatan qator jinoyatlar qilgan. AQSh Adliya vazirligi bu borada ishlamoqda va yaqin kunlarda "WikiLeaks" asoschisiga nisbatan qator ayblovlar e'lon qilinishi mumkin. Rossiya "Wikileaks" orqali o'tgan yili prezidentlikka nomzod demokrat Hillari Klintonga tegishli elektron xatlarni chop etgan. AQSh razvedkasi tahlilicha, Kreml va "Wikileaks"ning tili bir. Rossiya xakerlari sodir etgan jinoyatlar tekshirilar ekan, bu masala oydinlashmoqda, deydi ekspertlar, biroq hech kim hozircha bu borada aniqroq gapirmaydi. "WikiLeaks" nima ekani hammaga ravshan", - deydi Pompeo. "Rossiya singari yovuz tuzumlar xizmatidagi tizim. dushman". Adliya vaziri Jeff Seshns so'zlariga ko'ra, Assanj - Tramp ma'muriyati uchun dolzarb masala. Barcha chora ko'riladi va bir necha odam qamaladi, deya qayd etmoqda vazir. Assanjning advokati Barri Pollak deydiki, Vashington katta gapirayapti, amalda biror qadam tashlanmagan. "WikiLeaks" - axborot manbai, deydi advokat. Amerikadagi boshqa jurnalistik tashkilotlar va vositalar singari qaralishi kerak, deydi Pollak, Obama ma'muriyati shu sabab ham bu tizimni sudga bermagan. Assanj Shvetsiyada jinsiy tajovuzda ayblanadi. Ekvadordan siyosiy boshpana olgan. 2012-yildan beri Ekvadorning Londondagi elchixonasida yashaydi. Chiqsa, hisbga olinib, ekstraditsiya qilinishi mumkin. Assanj yaqinda chop etilgan sharhida "Wikileaks" noyob ma'lumot manbai deya, uni jamoatchilik xizmatidagi tashkilot sifatida ta'riflaydi. Haqiqatni aniqlb, uni omma e'tiboriga havola etish - asosiy vazifa, deydi u. AQSh hukumati esa uni azaldan davlat sirlarini fosh etganlikda qoralab keladi.